Olympiakorttelin ulkoseinään tehtiin maalaus – Juhlistetaan tapahtumalla

Sonja Sivonen

Tampereen arkkitehtikilta on järjestänyt kuluvan vuoden aikana Pinnalla'17-katutaideprojektin, joka on osallistanut tamperelaiset opiskelijat suunnittelemaan seinämaalauksen Satakunnankatu 10:n Olympiakorttelin päätyjulkisivuun.

Hanke syntyi kahden arkkitehtiopiskelijan ideasta satavuotiaan Suomen juhlistamiseksi. Ideoinnin jälkeen seurasi sopivien yhteistyökumppanien ja julksivun etsintä, kilpailun järjestäminen, rahoituksen hankinta, lupaprosessit ja toteutus. Kilpailuehdotuksia tuli 28, ja niiden joukosta valikoitui Atso Airolan teos "Pinnan alla", joka hetki sitten valmistui ja komeilee nyt Olympian seinällä.

Perjantaina 1. syyskuuta kello 19–21.30 järjestetään Olympia-salissa päättyvän TADA-viikon ja Pinnalla'17-projektin kunniaksi avoin tapahtuma, jossa luvassa maljannostoa, kilpailutöiden näyttely, lyhyitä puheenvuoroja ja musiikkia.